UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslaget til EUROPA-PARLAMENTETS OG RÅDETS DIREKTIV om fælles regler for det indre marked for elektricitet og om ophævelse af direktiv 96/92/EF OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0077 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslaget til EUROPA-PARLAMENTETS OG RÅDETS DIREKTIV om fælles regler for det indre marked for elektricitet og om ophævelse af direktiv 96/92/EF

1. Indledning

I henhold til EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet har foreslået ved andenbehandlingen. Kommissionens udtalelse om de 25 ændringsforslag, som Europa-Parlamentet har vedtaget, fremsættes nedenfor.

2. Sagsforløb

Den 13. marts 2001 vedtog Kommissionen sit forslag til direktivforslaget om ændring af direktiv 96/92/EF og 98/30/EF om fælles regler for det indre marked for henholdsvis elektricitet og naturgas. Forslaget blev delt op i to særskilte forslag, et direktiv vedrørende det indre marked for elektricitet og et direktiv vedrørende det indre marked for naturgas.

Europa-Parlamentet afsluttede sin førstebehandling den 13. marts 2002, og Kommissionen vedtog et ændret forslag den 7. juni 2002. Forslaget blev efterfølgende delt op i to særskilte forslag, et direktiv vedrørende det indre marked for elektricitet og et direktiv vedrørende det indre marked for naturgas.

Den 3. februar 2003 vedtog Rådet med enstemmighed en fælles holdning, som Kommissionen udtrykte sin støtte til.

De 25 ændringsforslag til eldirektivet, som Europa-Parlamentet vedtog ved sin andenbehandling den 4. juni 2003, er en del af en kompromispakke af ændringsforslag vedrørende de tre dokumenter i pakken om det indre marked. Pakken blev godkendt i sin helhed af Europa-Parlamentet på dennes plenarforsamling den 4. juni 2003. Da Rådet kan godkende ændringsforslagene, vil forligsproceduren ikke blive taget i brug. Den 16. juni 2003 godkendte Rådet Europa-Parlamentets ændringsforslag.

3. Forslagets formål

Kommissionens forslag tager sigte på at opnå ensartede spilleregler for samtlige markedsdeltagere på EU's el- og gasmarkeder. Eldirektivet (96/92/EF) og gasdirektivet (98/30/EF) har været til gavn for store forbrugere, som derigennem har opnået lavere priser og bedre servicestandarder. Disse direktiver giver dog medlemsstaterne en række valg med hensyn til markedsåbning, tilrettelæggelse af netadgang og regulering af markedet. Det har vist sig i praksis, at dette fører til konkurrenceforvridninger, da nogle medlemsstaters markeder er mere åbne for reel konkurrence end andres.

Derfor fremsatte Kommissionen det nævnte direktivændringsforslag. Det søger gradvis at opnå en fuldstændig åbning af el- og gasmarkederne, høje standarder for offentlig service og en forsyningspligt for elektricitet. Det afskaffer muligheden for forhandlet adgang til gas- og elnet og forpligter medlemsstaterne til at påbyde, at transmissions- og distributionsnetopera tører skal drives som retlige enheder, der er adskilt fra andre dele af deres erhvervsmæssige aktiviteter (såkaldt selskabsmæssig adskillelse). Desuden skal alle medlemsstater indføre en regulerende myndighed, der skal have et sæt af minimumsbeføjelser.

Inden for rammerne af tiltrædelsesprocessen har kandidatlandene under tiltrædelsesforhand lingerne indgået forpligtelser med hensyn til de eksisterende el- og gasdirektiver. Kommissionen forventer, at nye medlemsstater opfylder de forpligtelser, der opstår som følge af disse nye direktiver, men den indrømmer, at det i særlige, behørigt begrundede tilfælde kan blive nødvendigt at tillade en gradvis indslusning på sådanne yderligere integrerede el- og gasmarkeder. Kommissionen går dog ud fra, at der ikke vil blive tale om at tillade nogen permanent undtagelse.

4. Kommissionens udtalelse om Europa-Parlamentets ændringsforslag

Den 4. juni 2003 vedtog Europa-Parlamentet 25 ændringsforslag til direktivet om fælles regler for det indre marked for elektricitet og om ophævelse af direktiv 96/92/EF. Kommissionen kan acceptere dem alle fuldt ud. Alle disse ændringsforslag tydeliggør og styrker teksten, og Kommissionen støtter dem fuldt ud.

5. Konklusion

Kommissionen accepterer de ændringsforslag, som Europa-Parlamentet vedtog den 4. juni 2003, og som Rådet godkendte den 16. juni 2003.